《东郊晚行 其五》
清代·翟灏

寒浅未成霜，瀼瀼露如泻。芒鞋草间行，沾漉及两踝。

到家近犹疑，乔木认里舍。邻机悄已停，吠犬蓦篱罅。

茅丛何处光，破壁一镫射。妇功怀土风，寸晷惜无暇。

向来安眠中，妙景虚夜夜。

作者简介：（?—1788）浙江仁和人，字大川，号晴江。乾隆十九年进士。不愿为知县，请改教职，乃官金华、衢州府学教授。所居室名“书巢”，经史之外，山经地志，野史小说，佛经道术，无不收藏。工诗，亦长于考證。有《湖山便览》、《四书考异》、《尔雅补郭》、《艮山杂志》、《通俗编》、《无不宜斋稿》。